San Mateo 23
I Jesus cu coj qui mac i aj Fariséo, xak i nimak tak aj tijonel
1Te'uri i Jesus xoc chu bixquil i tzij-i chique i winak, xak chique u tijoxelab:
2—I je tijonel re i 'atbal tzij, xak i aj Fariséo, 'o chiquikul quiqui sakij chiwe wach usuc' i 'atbal tzij chi u tz'ibam can i mam Moises. 3Rumal-i chix cojon na che, lic chi 'ana cas che wach i quiqui bij; xui-ri, mi 'an yix pacha quiqui 'an ique. Mi 'an na, man ique n-quiqui 'an taj pacha tak i quiqui bij. 4Ique, nim i ekan quiqui ya chiquij i winak, c'ax u ch'ijawic; xak n-que ton ta ru', mi xa ta jubi'. 5Ronojel wach i quiqui 'ano, quiqui 'an na man xa cacaj que 'iltaj cumal i winak. Kus quiquil u c'amic bi jupaj u tzij u pixab i Dios pasim chupam jun ral tz'um chuwach qui palaj. Xak kus quiquil u batz'catixic tz'um rij tak qui 'ab. I tz'um-le xak tz'ibtal jutakpaj u tzij i Dios chuwach; kus quiquil ique we nim u wach. Xak i u chi' i qui 'u', lic nimak i rismachi' 'o che, mas nimak chuwach i que i to' winak. Queje quiqui 'an ique ile, quiquilbej na re i winak chi lic je re i Dios, quiqui bij ique. 6Are que 'e pa tak nima'ij, xa quiqui tzucuj i chomik laj tak q'uijibal. Are que 'e pa molbal'ib, xak quiqui tzucuj i qui cubibal chi 'o u 'ij. 7Are que 'e pa q'uebal, lic kus quiqui ta are que tioxix cumal i winak, ocsabal re qui ij. Xak kus quiqui ta are ca bix "nim laj tijonel" chique.
8Mi 'an yix pacha ique-le; mi ya chique i winak chi quiqui bij "nim laj tijonel" chiwe. Man iwonojel yix, iwatz i cha' iwib; xa jun i Tijonel yix, are i Crísto. 9Xak mi bij i kajaw che jun winak waral chuwach i jyub ta'aj, cojbal re u 'ij, man xa jun i Kajaw 'olic, are i Ta chicaj. 10Xak mi ya chique i winak quiqui bij "kaj'atzil" chiwe, man xui i Crísto are Iwaj'atzil. 11Pachin co'on mocom che rib chiquij i juban, are i mer nim 'uri chixol. 12Man pachin co'on nim che rib, ire 'ut xa ca kajsax u 'ij; xak pachin co'on ch'utin che rib, ire ca nimarsax na 'uri u 'ij.
13To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! N-qui c'ut ti sak laj tzij chique i winak; xa qui tz'apij i uchija re i 'atbal tzij aj chicaj are 'o i cacaj que oc bic. Yix n-quiwaj ta quix oc bic, xak n-qui ya ta chique ique que oc bic.
14To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! Xa qui maj i cachoch ixokib malcanib, te'uri qui 'an nimak tak i tz'onbal che i Dios, xa sachsabal-re chiquiwach i winak, wach i 'anom. Queje ile i nimarsam ni tojpen chi ca pe na piwi.
15To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! Lic quix 'e jela, quix 'e jewa, che i c'utunic qui 'ano, ch'acbal na re jun i tijoxel. Xui-ri, we xix tiqui che, que'el ire 'uri lic mas mal chiwach yix; ca 'e pa 'a' nabe chiwach yix, xa rumal i c'utum che.
16To' i wach yix chi ix aj c'ambeal chi xa ix mawach. Qui bij yix chi "We jun winak cu cuxtaj u bi i rachoch i Dios puwi i u tzij, n-chukul ta 'o wi 'uri u 'onquil pacha u bim," qui bij yix. "Péro we cu cuxtaj u bi i óro re i rachoch i Dios, 'o chukul 'uri co'on na pacha i u bim." Queje qui bij yix ile. 17¡Lic ix sachnak na; lic ix mawach! ¿Pachique mas 'o i u 'ij? ¿Xataba are i óro? N-are taj. Are i rachoch i Dios chi mas 'o u 'ij, y co'on che i óro chi xak 'o u 'ij. 18Xak qui bij yix chi "We jun winak cu cuxtaj u bi i altar puwi i u tzij, n-chukul ta 'o wi 'uri i u 'onquil pacha u bim," qui bij yix. "Péro we cu cuxtaj u bi i sipon chi 'o puwi i altar, 'o chukul 'uri co'on na pacha i u bim." Queje qui bij yix ile. 19¡Lic ix sachnak na; lic ix mawach! ¿Pachique mas 'o i u 'ij? ¿Xataba are i sipon? N-are taj. Are i altar chi mas 'o u 'ij, y co'on che i sipon chi xak 'o u 'ij. 20We 'o jun cu cuxtaj u bi i altar, xe'el 'uri xak xu cuxtaj u bi wach tak i 'o puwi i altar. 21Xak we jun cu cuxtaj u bi i rachoch i Dios, xe'el 'uri xak xu cuxtaj u bi i Dios chi 'o chila. 22Xak we jun cu cuxtaj u bi i caj, xe'el 'uri xu cuxtaj i u cubibal i Dios, pa cu 'at wi tzij, xak xu cuxtaj i Dios chi cul chila.
23To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! (Qui 'an pen i cojonic che i ral tzij re i 'atbal tzij chi n-ta kas ropis.) Ni'pa i 'o iwu' chi n-ta kas u chac, pacha i ral tak arawen, i anix, tak i comin, ile 'ut qui 'an pen i relsaxic jun tant che i lajuj, y qui ya na che i Dios. Xui-ri, n-qui 'an ti pen i cojonic che i tzij re i 'atbal tzij chi lic 'o u chac qui 'an na. N-qui 'an ta pen u 'anic i suc'ulic cu' i winak; n-qui 'an ta pen rilic tobal qui wach; n-kas ta quix terej chirij i Dios. Are i ni'pa iri, are 'o u chac qui 'an na; xak 'o u chac qui jach i nabe tant che i Dios che i qui ch'aco. 24¡Yix xa ix aj c'ambeal lic ix mawach! ¡We 'o jun ral 'us chupam i ya' re i qui tijo, quiwesaj la 'ut; xui-ri we 'o jun camey chupam, xa qui tu' la bic!+
25To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! Lic qui 'an pen u ch'ajic i bas, tak i lak, xui-ri n-qui ch'aj ti i pi c'ux yix. I ubitak iwe, to' iwel'am na, xa quix tijin chu molic u chi', xui ile qui ch'obo. Que'elok pacha xui i rij i bas, xui i rij i lak i ch'ajom na, péro i u pam lic tz'il. 26Ix mawach laj tak Fariséo, nabe chi ch'aja i u pam i bas, i u pam i lak, man que'el 'uri chom na ronojel.
27To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! Ix queje pacha jun pantion, lic chom, sak i rij, péro i u pam n-ch'am taj, xa 'o can u bakil camnak chupam, xa 'o ca 'ay chupam. 28Yix ix queje ile; lic 'utz quix 'anaw chiquiwach i winak xui-ri i pi c'ux lic n-ch'am taj, xa ix nojnak che i mal; xa queb i palaj i 'anom che iwib.
29To' i wach yix, ix tijonel re i 'atbal tzij, xak yix chi ix aj Fariséo. ¡Xa queb i palaj! Qui 'an pen u yijbaxic qui pantion i ujer ajbil u tzij i Dios, cojbal re qui 'ij. Qui 'an pen u wikic qui mukbal+ i je re i Dios ujer. 30Te'uri qui bij ni yix, "We tene yoj oj 'o che i 'ij-le que i katit kamam, yoj 'ut n-queje tene que ka camsaj-i i ajbil u tzij i Dios," quix cha. 31Xui-ri, ru' i n-'us taj qui 'ano, i 'alijinsam chi lic ix xak jun cu' ique. Lic ix qui muk qui xiquin can ique chi xe qui camsaj i je ajbil u tzij i Dios ujer; xa ix qui cwenta ique. 32Chi q'uisa u 'anic 'uri wach i xqui jek u 'anic iwatit i mam.+ 33¡Yix xa ix cumatz! ¡Xa ix rac'al cumatz! N-quix tiqui ta chu jeq'uic iwib chuwach i tojpen pa 'a'. 34Que in tak nubi je ajbil u tzij i Dios chiwe, que in tak bi 'o qui no'oj, xak i je tijonel que in tak bi iwu'. Yix qui camsaj ni jujun chique, xak 'o jujun que i camsaj chuwach cruz, xak 'o jujun chic qui 'an ni c'ax chique pa tak molbal'ib, xak 'o jujun chic que iwoktaj, n-quix uxlan ta chi coktaxic pa tak tinimit. 35I mal laj tak 'anic chi xqui 'an iwatit i mam ujer, xak are quix tijin yix chu 'anic wo'or, xak ca pe ni tojpen piwi yix rumal. Lic ix xak jun cu' ique chi xe qui camsaj i winak je 'utz. Are u jekanic, are u camsaxic i a-Abel chi n-tu mac, y queje ile petnak c'a are 'o wi chi xi camsaj i mam Zacarías pa rachoch i Dios+ . 36Katzij i quin bij chiwe, ni'pa i tojpen re iri ca pe na piquiwi i winak aj wo'or.
Xo' i Jesus cumal i aj Jerusalen man n-xcaj ti 'utz
37¡Ay, yix, ix aj Jerusalen! ¡Yix chi que i camsaj i ajbil u tzij i Dios; yix chi to' qui coj abaj chique i je u takon i Dios! ¡Q'uialmul lic in rayim quix in mol wu', pacha co'on jun ati ac' cu' i rac'al, que u ya chuxe' u xic'! ¡Queje ile xwaj te yin, y yix n-xiwaj taj! 38Chitape', i tinimit yix co'tax na can rumal i Dios. 39Quin bij chiwe, queje ile quix e'el na; n-quiwil ta chic in wach c'a cu rik ni 'ij chi quin i c'ulaj na iwu'. Qui bij na: "¡Chu ya ni 'utz i Kajwal Dios puwi i Jun chi u takom lok!" quix cha. (Queje xu bij i Jesus ile chique.)